Innflutningurin fyrstu tríggjar ársfjórðingarnar í ár er 4,1 mia. kr., sum er 300 mió. kr. minni enn í fjør. Tað er serliga tann lægri oljuprísurin, sum ávirkar samlaða innflutningin. Tað sæst í innflutninginum á brennievni, ið er minkaður við 244 mió. kr. Útflutningurin fyrstu tríggjar ársfjórðingarnar í ár er 4,6 mia. kr. Tað eru 129 mió. kr. ella 3% meir enn sama tíðarskeið í fjør. Vit hava útflutt botnfisk fyri 1,1 mia. kr., 180 mió. meir enn í fjør. Tað er ein vøkstur á 19%. Samstundis er útflutningurin av laksi minkaður við 135 mió. kr. Tann 1. oktober í ár var fólkatalið 49.006. Tað er sostatt vaksið við 533 fólkum síðani 1. oktober í fjør. Hetta kemur av, at í hesum tíðarskeiðnum var eitt burðaravlop á 237, ið er munurin millum fødd og deyð, og ein nettotilflyting á 296, ið er munurin millum tilflyting og fráflyting.